Isabelle (laev)

Isabelle on Eesti laevakompanii Tallink parvlaev, mis kuni 2013. aasta aprillini kuulus Viking Line'ile. Laev ehitati 1989. aastal Splitis Horvaatias ja kandis varem nime Isabella.

Ajalugu

Viking Line
Isabella ehitati Ahvenamaa laevakompanii SF Line Ab tellimusel 1989. aastal, ristiema oli Berit Eklund. Laevaomaniku nimeks sai 1995. aastal Viking Line Ab.  

Isabella oli algselt plaanitud asendama Rosellat Naantali–Maarianhamina–Kapellskäri liinil, aga kuna Kapellskäri sadam ei olnud uuendusteks valmis, hakkas Isabella suvehooajal sõitma liinil Naantali–Maarianhamina–Stockholm.

Alates 13. augustist 1990 tegi Isabella ööpäevaseid minikruise Helsingist Tallinna lahele, sest riigipiiri ületamine võimaldas tax-free-kaubandust laeval. Oktoobris 1992 tuli Isabella proovisildumiseks Vanasadamasse, ent ilmnes, et sadamas ei olnud piisavalt laia kairampi. Liiniliikluseni see katsetus veel ei viinud.

Aastail 1994–1997 sõitis liinil Helsingi–Maarianhamina–Stockholm.
Alates 1997. aastast sõitis Isabella liinil Turu–Maarianhamina / Långnäs–Stockholm kuni Viking Grace'i valmimiseni jaanuaris 2013.

Suveks 2013 plaanis Viking Line tuua Isabella lisaks Viking XPRS-ile liinile Tallinn–Helsingi, kuid müüs selle aprillis 2013 Tallinkile.

Tallink
Tallink nimetas laeva ümber Isabelleks ja registreeris selle Läti lipu alla. Tallink asendas Isabellega mais 2013 Riia–Stockholmi liinil Silja Festivali.
3. mail 2013 õhtul Tallinki laev Isabelle lahkus Tallinnast ja saabus Riiga umbes kell 11 UTC 4. mail 2013, et alustada liiniliiklust 6. mail. 
6. mail 2013 alustas Isabelle liiklust liinil Riia–Stockholm.
12. septembril 2016 teatas Tallink, et Baltic Queen naaseb 12. detsembril Tallinna-Stockholmi liinile ning Romantika hakkab koos Isabellega taas sõitma Riia-Stockholmi liinil. Seega taastub igapäevane liiklus.

Viited

Välislingid

 M/S Isabella Fakta om Fartyg (rootsi keeles)
 Isabelle Tallinki kodulehel
 LORI HINNANT, CARA ANNA, VASILISA STEPANENKO,SARAH EL DEEB. The mouth of a bear': Ukrainian refugees sent to Russia. AP News, 20. juuli 2022
 Sotsiaalkindlustusamet pikendab majutuslepingut Tallinkiga. ERR, 21. juuli 2022
 "Sõjapõgenikke majutav reisilaev on peaaegu täis" ERR, 29. juuli 2022

Tallinki reisilaevad